Naslov predavanja:

FARMAKOLOŠKA TERAPIJA, ČIMBENICI RIZIKA I PREVENCIJA ISHEMIJSKE BOLESTI SRCA KOD ŽENA

Sažetak

Postoje značajne razlike između žena i muškaraca u epidemiologiji, prezentaciji, odgovoru na terapiju i prognozi koronarne bolesti srca (CAD). Uzroci tih razlika nalaze se već na histološkoj razini. Također postoje značajne razlike u primjeni i djelovanju farmakološke terapije kod muškaraca i žena. Sekundarna prevencija koja uključuje terapiju statinima nije dovoljno iskorištena kod žena, unatoč dokazima da su koristi slične onima u muškaraca. Žene često imaju više komorbiditeta koji dovode do lošijih ishoda. Nakon infarkta miokarda sa ST-elevacijom, žene imaju veću stopu kardiogenog šoka i visoku bolničku smrtnost od šoka, čak i nakon prilagodbe za komorbiditet. Preporuke za liječenje CAD slične su u žena i muškaraca no ima i nekoliko spolno specifičnih preporuka npr. hormonsko nadomjesno liječenje se ne preporučuje za zaštitu srca kod žena s CAD. Kod akutnog koronarnog sindroma bez elevacije STspojnice, rana invazivna strategija osobito je korisna kod žena s visokim rizikom (npr. pozitivan troponin). Čini se da kod muškaraca razina rizika ne utječe na dobrobit rane invazivne strategije. Međutim, za STEMI, korist rane revaskularizacije je slična u žena i muškaraca. Nakon fibrinolize ili primarne perkutane koronarne intervencije, žene imaju nešto veći rizik od krvarenja, ali i dalje imaju korist od tih terapija. Sve navedeno upuću je potrebu za daljnjim istraživanjem razlika u manifestaciji koronarne bolesti kod oba spola, ali i proučavanjem razlika u odgovoru na liječenje.